**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.04.2018, ora 08.00 – 25.04.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 25.04.2018, ora 07.00**

**RÂURI**

**Debitele au fost, în general, staţionare**, exceptând râurile din bazinele hidrografice: Vișeu, Iza, Someșul Mic, Arieș, bazinele superioare ale Turului, Lăpușului, Crasnei, Barcăului, Crișurilor, bazinul superior și mijlociu al Someșului, unde au fost în creștere datorită precipitațiilor căzute în interval și propagării și râurile din bazinele hidrografice: Jiu, Olt, Vedea, Argeş, Ialomiţa, Bistriţa, Putna, Rm. Sărat, cursul mijlociu și inferior al Mureșului şi râul Prut, unde au fost în scădere.

Scurgeri pe versanţi, torenţi, pâraie şi creşteri mai însemnate de niveluri şi debite s-au mai înregistrat și pe unele râuri mici din bazinele hidrografice Suceava, Bahlui, bazinele superioare ale Jiului, Argeșului, unii afluenți ai Mureșului inferior, Oltului inferior și Siretului inferior, în urma precipitaţiilor mai însemnate căzute în interval sub formă de aversă.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinul hidrografic Vișeu, bazinul superior al Bistriţei, cursul inferior al Prutului şi pe cele din Dobrogea și mai mici (sub 30% din normalele lunare) pe râurile din bazinele hidrografice Bârlad și Jijia.

În interval a fost emisă o **ATENȚIONARE HIDROLOGICĂ** pentru fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staţionare**, exceptând râurile din bazinele hidrografice: Vișeu, Iza, Tur, Lăpuș, bazinul superior și mijlociu al Someșului, unde vor fi în creștere datorită precipitațiilor prevăzute și propagării și cursurile inferioare ale Someșului, Crasnei, Barcăului, Crișurilor, Mureșului și râul Prut, unde vor fi în scădere.

Sunt posibile scurgeri pe versanţi, torenţi, pâraie şi creşteri mai însemnate de niveluri şi debite pe unele râuri mici din zonele de munte datorită precipitaţiilor prevăzute sub formă de aversă.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 24.04 – 25.04.2018 a fost în scădere, având valoarea de 8500 m3/s, peste media multianuală a lunii aprilie (7900 m3/s).**

În aval de Porţile de Fier debitele au fost în scădere.

Nivelurile se situează peste **FAZA I DE APĂRARE** la staţiile hidrometrice: Cernavodă (500+6) – jud. CT, Isaccea (380+58) – jud. TL și Tulcea (320+29) – jud. TL.

Este în vigoare **AVERTIZAREA HIDROLOGICĂ nr. 27** din 17.04.2018.

**Debitul la intrarea în ţară (secţiunea Baziaş) va fi în scădere (8300 m3/s).**

În aval de Porţile de Fier debitele vor fi în scădere.

Nivelurile se vor mai situa peste **FAZA I DE APĂRARE** pe sectorul Isaccea – Tulcea, județul Tulcea.

Se menţine în vigoare **AVERTIZAREA HIDROLOGICĂ nr. 27** din 17.04.2018.

**Se situează în faza I de apărare următoarele sectoare de dig:**

- Ostrov, Băneasa, Dunăreni, Dunărea (pr. Dunărea), Topalu I, Topalu II, Hârşova-Ciobanu (C7 km 2+500, C6 km 13+950), Ciobanu-Gârliciu (km 21+950) – jud. Constanța;

- Ostrov-Peceneaga, Peceneaga-Turcoaia, 23 August-Grindu, Grindu-Canton km 30, Tulcea-Nufăru, Pardina, Crişan, Sf. Gheorghe, dig loc. Mahmudia, Periprava - jud. Tulcea;

- Brăila-Dunare-Siret, Călmățui-Gropeni-Chiscani comp. 1, 2, Vărsătura şi Titcov, Mărașu din I.M.B -jud. Brăila.

**Se situează în faza a II-a de apărare următoarele sectoare de dig:**

- Ciobanu-Gârliciu (km 19+150, km 25+450) – jud. Constanța;

- Letea, Smârdan-23 August-I, Smârdan-23 August-II, Canton km 30-Ciulineţ, Ciulineţ-Isaccea, Gârliciu-Dăeni, Măcin-Igliţa–Carcaliu, T. Vladimirescu, Gorgova, R3, dig loc. Chilia Veche, dig loc. Măcin, dig loc. Smârdan – jud. Tulcea

- Călmățui-Gropeni-Chiscani comp. 3, Noianu-Chiscani, Municipiu şi Băndoiu, Filipoiu, Gemenele, Bălaia, Maicanu, Lungulețu din I.M.B. - jud. Brăila;

**Se situează în faza a III-a de apărare următoarele sectoare de dig:**

- R4, dig loc. Nufăru-Victoria, dig şosea Măcin-Smârdan - jud. Tulcea;

**2.** **Situaţia meteorologică în intervalul 24.04.2018, ora 09.00 – 25.04.2018, ora 06.00**

**ÎN ŢARĂ**

Vremea a fost caldă, chiar deosebit de caldă în regiunile sudice, unde s-au înregistrat valori termice diurne în medie cu 10 grade mai ridicate decât cele normale și noi recorduri zilnice, dar și în general instabilă. Îndeosebi în a doua parte a zilei și în primele ore ale nopții au fost înnorări temporar accentuate, averse și descărcări electrice în Maramureș, cea mai mare parte a Moldovei, local la munte, în Crișana, Transilvania, Oltenia, Muntenia și nordul Dobrogei. Ploile au avut punctiform caracter torențial, în centru, sud și est, acumulându-se până la 30 l/mp în județul Vrancea (post hidro Fitionești) și au fost însoțite de intensificări de scurtă durată ale vântului, cu rafale în general de 55...60 km/h, care pe raza localităților Târgoviște, Alexandria și Tecuci au luat aspect de vijelie. Izolat în județele Cluj, Iași, Vâlcea și Gorj s-au consemnat căderi de grindină. Treptat, în cursul nopții, cerul s-a degajat începând din vestul țării. Stratul de zăpadă s-a menținut în zona montană, la peste 1800 m altitudine cu grosimi - în platformele stațiilor meteorologice - de până la 138 cm în Masivul Făgăraș. Temperaturile maxime s-au încadrat între 17 grade la Mangalia și 32 de grade la Calafat, iar la ora 06.00 temperatura aerului avea valori cuprinse între 4 grade la Miercurea Ciuc și 17 grade la Corugea.

***Observații:*** *în intervalul de diagnoză au fost în vigoare 33 atenționări cod galben, 7 emise de SRPV Bacău, 6 emise de SRPV Craiova și CNPM București pentru Muntenia, 5 de SRPV Cluj-Napoca, 4 de SRPV Sibiu, 3 de SRPV Timișoara și 2 de SRPV Constanța.*

**LA BUCUREŞTI**

Vremea a fost mult mai caldă decât în mod obișnuit pentru ultima decadă a lunii aprilie, dar și ușor instabilă. Cerul a fost variabil, cu înnorări temporar accentuate după-amiaza și seara, când s-au semnalat descărcări electrice, intensificări de scurtă durată ale vântului, cu rafale de până la 50...55 km/h și averse, moderate cantitativ în centrul orașului, unde s-au acumulat în jurul a 15 l/mp. Temperatura maximă, mai ridicată cu 10...11 grade decât cea normală, a fost de 29 de grade la Afumați și de 30 de grade la Filaret și Băneasa, iar la ora 06.00 se înregistrau valori termice de 10 grade la stația meteo Băneasa, 12 grade la Afumați și 13 grade la Filaret.

**3. Prognoza meteorologică în intervalul 25.04.2018, ora 09.00 – 26.04.2018, ora 09.00**

**ÎN ŢARĂ**

Vremea va fi deosebit de caldă în cea mai mare parte a țării. Cerul va fi variabil, cu unele înnorări după-amiaza și la începutul nopții când pe arii restrânse, mai ales la munte, vor fi averse, descărcări electrice și intensificări de scurtă durată ale vântului. Temperaturile maxime vor fi cuprinse între 19 grade în nordul litoralului și în jurul a 29 de grade în zona de câmpie a Olteniei și Munteniei, iar cele minime, în general, între 5 și 15 grade. Noaptea, izolat, vor fi condiții de ceață.

**LA BUCUREŞTI**

Vremea va fi frumoasă și deosebit de caldă. Cerul va fi variabil la senin, iar vântul va sufla slab până la moderat. Temperatura maximă va fi de 28...29 de grade, iar cea minimă de 12...14 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**S.G.A. Prahova** informează despre producerea unei poluări accidentale a apei râului Teleajen, fiind semnalate pete şi irizaţii de produs petrolier pe suprafaţa apei, la data de 24.04.2018, la ora 14.38, în zona localităţii Berceni, judeţul Prahova, ca urmare a evacuării de ape uzate, de la SC Petrotel Lukoil SA. S-a acţionat prin montarea de cordoane din material absorbant şi vidajarea produsului petrolier. Au fost recoltate probe de apă.

**S.G.A. Braşov şi G.N.M. C.J. Braşov** informează despre producerea unei poluări accidentale a apei pârâului Bârsa (culoare albicioasă a apei), la data de 24.04.2018, la ora 10.30, în zona localităţii Zărneşti, judeţul Braşov, ca urmare a evacuării de ape insuficient epurate, de la SC Ecopaper SA. Reprezentanţii S.G.A. Braşov s-au deplasat în teren, pentru prelevare de probe şi luarea măsurilor ce se impun.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 23.04.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**G.N.M.-C.J. Hunedoara** revine cu informaţii despre incidentul produs la data de 23.04.2018, la depozitul de zgură și cenușă Bejan (comuna Șoimuș, judeţul Hunedoara), aparţinând de Societatea Complexul Energetic Hunedoara SA – Sucursala Electrocentrale Deva.

La data de 24.04.2018, cu ocazia verificării în teren, nu s-au mai constatat antrenări de pulberi pe suprafaţa depozitului Bejan, compartimentul nr. 1, suprafaţa fiind umezită atât prin intervenţia autospecialelor S.C.E.H.-S.E. Deva, cât şi datorită condiţiilor meteorologice (ploaie).

Au fost impuse, conducerii S.C.E.H., următoarele măsuri:

- luarea de măsuri pentru prevenirea fenomenelor de deflaţie pe depozitul de zgură şi cenuşă;

- anunţarea G.N.M. C.J. Hunedoara, în scris, în cazul producerii unor incidente/poluări accidentale cu efecte negative asupra mediului;

- respectarea Planului de prevenire şi combatere a poluărilor accidentale.

1. **În domeniul solului şi vegetaţiei**

**G.N.M. C.J. Dâmboviţa şi A.P.M. Dâmboviţa** informează despre producerea unei poluări accidentale a solului, la data de 24.04.2018, la ora 10.30, în zona localităţii Bucşani, judeţul Dâmboviţa, din cauza unei avarii la conducta de transport ţiţei Siliştea-Ploieşti, ce aparţine SC Conpet SA Ploieşti. S-a scurs o cantitate de aproximativ 4 mc de produs petrolier, fiind afectată o suprafaţă de circa 10 mp de teren agricol. S-a oprit pomparea, s-a izolat zona, se lucrează la remedierea avariei şi la ecologizarea zonei afectate.

**Garda Forestieră Braşov** informează despre izbucnirea unui incendiu de litieră, la data de 24.04.2018, la ora 15.55, pe raza O.S. RPLP Piatra Craiului, localitatea Zărneşti, judeţul Braşov, fiind afectată o suprafață de 1,0 ha, în fond forestier proprietate publică de stat. Nu se cunosc cauzele izbucnirii incendiului. Incendiul este în curs de lichidare.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 23.04.2018-24.04.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE